ESSO วิ่ง 7% โบรกแนะ “ซื้อ” เป้า 14.10 บ. อัพกำไรปีนี้โต 2 เท่าตัว แตะ 1.37 หมื่นลบ.
ESSO บวก 7% โบรกแนะ “ซื้อ” เป้า 14.10 บ. อัพกำไรปีนี้โต 208% ทำสถิติสูงสุดใหม่ แตะ 1.37 หมื่นลบ. อานิสงส์ส่วนต่างจากการกลั่นดีขึ้น 
ESSO บวก 7% โบรกแนะ “ซื้อ” เป้า 14.10 บ. อัพกำไรปีนี้โต 208% ทำสถิติสูงสุดใหม่ แตะ 1.37 หมื่นลบ. อานิสงส์ส่วนต่างจากการกลั่นดีขึ้น 
7 มิ.ย. 2565

ผู้สื่อข่าวรายงานว่าวันนี้ (7 มิ.ย.2565) ราคาหุ้นบริษัท เอสโซ่ (ประเทศไทย) จำกัด (มหาชน) หรือ ESSO ณ เวลา 11:39 น. อยู่ที่ระดับ 11.10 บาท เพิ่มขึ้น 0.70 บาท หรือ 6.73% โดยทำจุดสูงสุดที่ 11.30 บาท และทำจุดต่ำสุดที่ 10.50 บาท ด้วยมูลค่าการซื้อขาย 393.26 ล้านบาท

บริษัทหลักทรัพย์ เคจีไอ (ประเทศไทย) จำกัด (มหาชน) ระบุในบทวิเคราะห์ (7 มิ.ย.2565) ทางฝ่ายวิจัยปรับเพิ่มประมาณการกำไรปีนี้ขึ้นจากเดิมอีก 109% เป็น 1.37 หมื่นล้านบาท โต 208% จากงวดเดียวกันของปีก่อน และปีหน้าขึ้นอีก 20% เป็น 5.70 พันล้านบาท เนื่องจากส่วนต่าง (Spread) ของผลิตภัณฑ์จากการกลั่นเพิ่มขึ้นอย่างมีนัยสำคัญ โดยทางฝ่ายวิจัยปรับเพิ่มสมมติฐาน Spread ปี 2565 ของน้ำมันเบนซิน เป็น 22 เหรียญ/บาร์เรล, น้ำมันเครื่องบิน เป็น 19 เหรียญ/บาร์เรล และน้ำมันดีเซล เป็น 21 เหรียญ/บาร์เรล ส่วนปี 2566 น้ำมันเบนซิน เป็น 16  เหรียญ/บาร์เรล, น้ำมันเครื่องบิน เป็น 16 เหรียญ/บาร์เรลและน้ำมันดีเซล เป็น 16 เหรียญ/บาร์เรล ส่งผลให้ประมาณการ base GRM ของ ESSO ปีนี้เพิ่มขึ้น 45% เป็น 10.40 เหรียญ/บาร์เรล และปีหน้าเพิ่มขึ้น 12% เป็น 7.30 เหรียญ/บาร์เรล
นอกจากนี้ทางฝ่ายวิจัยยังขยับไปใช้ราคาเป้าหมายปี 2566 ที่ 14.10 บาท จากเดิม 12 บาท โดยอิงจาก EV/EBITDA ที่ 6.50 เท่า เพื่อสะท้อนถึงการปรับเพิ่มประมาณกำไร และกำไรที่กลับสู่ระดับปกติในปี 2566 อย่างไรก็ดียังคงเลือก ESSO เป็นหุ้นเด่นของทางฝ่ายวิจัยในกลุ่มพลังงาน เนื่องจากทางฝ่ายวิจัยมองบวกกับแนวโน้มตลาดดรงกลั่นจากอุปทานผลิตภัณฑ์จากการกลั่นที่ตึงตัวขึ้นในยุโรปเพราะได้รับผลกระทบจากสงครามรัสเซีย-ยูเครน